Roy Jacobsen

**Roy Jacobsen** (1954–2025) var en norsk forfatter.

Han debuterte i 1982 med novellesamlingen *Fangeliv*. Han mottok Riksmålsforbundets litteraturpris i 2003 og har vært nominert til Nordisk råds litteraturpris for romanene *[[Seierherrene]] *i 1991 og *Frost* i 2004. Som første nordmann ble han nominert til Man Booker International Prize, for romanen *De usynlige* i 2017.

Jacobsen gav ut mer enn 25 bøker og er oversatt til 41 språk. Som skjønnlitterær forfatter utmerket Jacobsen seg ved sin allsidighet – fra de korte, psykologisk innholdsmettede novellene, med kresen bilde- og språkbruk, til de bredere anlagte romanene, med et vell av historiske, litterære, språklige og politiske kunnskaper, fra Islands sagatid til det 20. århundres krigshistorie på kontinentet og i Russland og Finland.

Jacobsen ble utnevnt til kommandør av St. Olavs Orden i september 2023. Jacobsen døde 18. oktober 2025 etter en tids sykdom og ble bisatt fra Oslo domkirke 30. oktober. Lars Saabye Christensen holdt tale. Statsminister Jonas Gahr Støre og finansminister Jens Stoltenberg var blant de fremmøtte; regjeringen sendte krans til seremonien. Jacobsen var politisk knyttet til Arbeiderpartiet.

## Liv og virke
### Bakgrunn
Jacobsen vokste opp i Groruddalen i Oslo. I årene 1979–1986 bodde han på morens hjemplass på Solfjellsjyen i Dønna kommune i Nordland. Han arbeidet blant annet som snekker, fisker, lærer, sjauer og pleieassistent, også etter debuten i 1982, før han ble forfatter på heltid i 1990.

### ''Seierherrene''
Såvel morens bakgrunn som egen oppvekst i Groruddalen utgjorde materialet for den bredt anlagte gjennombruddsromanen *[[Seierherrene]]* fra 1991, som kanskje mer enn noen annen norsk roman har tydeliggjort for et bredt publikum det fenomenet som er blitt kalt «den store klassereisen». Gjennom en enkelt families historie i to generasjoner skildres hvordan menigmanns kår i Norge i løpet av de siste 80 år i rivende fart har flyttet seg fra agrar- og proletarsamfunnets nedarvede, påtvungne betingelser og opp i et postindustrielt, høyteknologisk utdannelses- og velferdssamfunn med store valgmuligheter, men også til dels førte til en helt nyskapt identitetsfølelse for mange.

### Biografi om Trygve Bratteli
Befatningen med temaene fra *Seierherrene* anvendte Jacobsen da han skrev biografien til Trygve Bratteli (1995).

### Barrøy-serien
I 2013 kom romanen *De usynlige* ut. Boken handler om hvordan livet var på en øy på Helgelandskysten i 1920-årene. Dette ble den første boken i serien. Oppfølgeren *Hvitt hav* kom ut i 2015, i 2017 kom *Rigels øyne* og i 2020 kom *Bare en mor*.

I 2024 hadde operaen *Ingrid fra Barrøy*, basert på Barrøy-serien, premiere. Musikken var skrevet av Gisle Kverndokk , mens  skrev teksten og regisserte oppsetningen. For operaen fikk Kverndokk, Tindberg og Jacobsen Musikkforleggerprisen 2025 i klassen årets verk – stort ensemble.

### Filmmanus
Jacobsen skrev manus til den danske filmen *[[Valhalla Rising]]* i 2008 sammen med Nicolas Winding Refn, som også regisserte filmen. 

### Verv og medlemskap
Han var medlem av Kringkastingsrådet, og av Det Norske Akademi for Språk og Litteratur.

I 2021 meldte han seg ut av Den norske forfatterforening etter over 35 års medlemskap, i protest mot at foreningen hadde undertegnet et opprop mot Ytringsfrihetskommisjonen.

### Ordener og hedersbevisninger
*  Kommandør av St. Olavs Orden (2023), «for sitt enestående forfatterskap»
*  Ridder av Den islandske falkeorden (2017)

### Privatliv
Roy Jacobsen var gift med forfatter og førsteamanuensis Anneliese Pitz, og var bosatt i Oslo.

## Bibliografi
* 1982: *Fangeliv* (noveller), Cappelen
* 1984: *Hjertetrøbbel* (roman), Cappelen
* 1985: *Tommy* (roman), Cappelen
* 1987: *Det nye vannet* (roman), Cappelen
* 1988: *Virgo* (roman), Cappelen
* 1989: *Det kan komme noen* (noveller), Cappelen
* 1990: *Ursula* (barnebok), Cappelen
* 1991:* [[Seierherrene]] (roman), *Cappelen
* 1992: *Fata Morgana* (roman), Cappelen
* 1994: *Den høyre armen* (noveller), Cappelen
* 1995: *Trygve Bratteli. En fortelling* – biografi over Trygve Bratteli, Cappelen
* 1998: *Ismael* (roman), Cappelen
* 1999: *Grenser* (roman), Cappelen
* 2001: *Fugler og soldater* (noveller), Cappelen
* 2004: *Det nye vinduet* (noveller), Cappelen
* 2003: *Frost* (roman), Cappelen
* 2005: *[[Hoggerne]]* (roman), Cappelen
* 2007: *Marions slør* (roman), Cappelen
* 2009: *Vidunderbarn* (roman), Cappelen Damm
* 2011: *Anger* (roman), Cappelen Damm
* 2013: *De usynlige* (roman), Cappelen Damm
* 2015: *Hvitt hav* (roman), Cappelen Damm
* 2017: *Rigels øyne* (roman), Cappelen Damm
* 2019: *På randen av Vigeland* – selvbiografisk fortelling, Cappelen Damm
* 2019: *Mannen som elsket Sibir* (roman), Cappelen Damm
* 2020: *Bare en mor* (roman), Cappelen Damm
* 2022: *De uverdige* (roman)*,* Cappelen Damm

## Priser
* Tarjei Vesaas' debutantpris 1982, for *Fangeliv*
* Cappelenprisen 1987
* Nota Bene Bokpris 1989**
* Kritikerprisen 1989, for *Det kan komme noen*
* Bokhandlerprisen 1991, for *Seierherrene*
* Scheiblers legat 1991
* Ivar Lo-prisen 1994
* Oslo bys kunstnerpris 1994
* Årets europeer 2000
* Riksmålsforbundets litteraturpris 2003
* Gyldendalprisen 2005
* Ungdommens kritikerpris 2005, for *Hoggerne*
* Bokhandlerprisen 2009, for *Vidunderbarn*
* Doblougprisen 2012
* Nordland fylkes kulturpris 2017
* Musikkforleggerprisen 2025 i klassen årets verk – stort ensemble for *Ingrid fra Barrøy* (samme med Gisle Kverndokk og )

### Nominasjoner
* Nominert til Nordisk Råds litteraturpris 1991 for *[[Seierherrene]]*
* Nominert til Nordisk Råds litteraturpris 2003 for *Frost*
* Nominert til Man Booker International Prize 2017 for *De usylinge*

## Referanser


## Kilder
* Presentasjon av Roy Jacobsen i Forfatterkatalogen på Forfattersentrums nettsider
* Roy Jacobsens forfatterside på Cappelen Damm

## Eksterne lenker
* 
* 
*  NRK: Lydfiler med Roy Jacobsen
*  Roy Jacobsen i Cappelens Damm Forlag
*  Digitaliserte bøker av Jacobsen og om Jacobsen hos Nasjonalbiblioteket.